**ČETRTEK, 16. SEPTEMBER 2021, OB 18.30:  AGATA TOMAŽIČ: NOŽ V USTIH; SREČANJE BRALNEGA KLUBA KIRA KNJIGA NA VRTU MESTNE KNJIŽNICE IZOLA**

AGATA TOMAŽIČ je vsestranska besedna ustvarjalka, ki s svojimi domislicami in uvidi napolnjuje tako profile različnih družbenih omrežjih kot strani v knjigah, naj bodo pre-vodne, soavtorske ali pa samostojne, kakršna je njena četrta, kratkoprozna zbirka NOŽ V USTIH(Goga, 2020). Slikovit naslov vsekakor ustreza načinu, na katerega so zgodbe napisane – natančno in ostro zarežejo v iluzije, ki jih gojimo o svetu, ki ga soustvarjamo. Ne pristajajo na poštirkane podobe dobrih starcev in stark, vaške idile, ekološke kmetije ali nedeljskega kosila oziroma sproščenega letnega dopusta … Pisateljico zanima podtalje, kaj brbota spodaj, kjer se v resnici skriva pristno življenje, kjer so tudi laž, prevara, razočaranje, neuspeh, bolečina izgube (partnerja, otroka, spomina, dostojanstva), zagrenjenost, zlo, sovraštvo (do tujcev) … Zgodbe Agate Tomažič tudi kadar so postavljene v oddajen čas in prostor, govorijo o tukaj in zdaj – o tem, kako (stari in mladi) živimo sami s sabo in drug z drugim, kako smo frustrirani, kako v skrbeh, kako nosimo težo svojih (davnih) odločitev … Pri čemer pa zlasti njene »junakinje« pogosto navdušujejo … naj bo v grozi ali pogumu postaviti se po robu – usodi in/ali moškemu!

Kako boste doživeli NOŽ V USTIH vi, se bomo pogovarjali na septembrskem srečanju bralnega kluba Kira knjiga. Vabimo vas, da se bralnemu klubu v Nacionalnem mesecu skupnega branja 2021, pridružite V ČETRTEK, 16. 9. 2021, ob 18.30 v živo na vrtu Mestne knjižnice Izola.

Bralni klub Kira knjiga vodi literarna kritičarka in prevajalka DIANA PUNGERŠIČ. Udeležba v bralnem klubu je brezplačna.

Bralni klub Kira knjiga je projekt bralne kulture, ki ga sofinancira Javna agencija za knjigo Republike Slovenije.